C 333/53

Odôvodnené stanovisko Rady: Pozícia Rady č. 10/2020 v prvom čítaní na účely prijatia nariadenia Európskeho parlamentu a Rady o európskych poskytovateľoch služieb hromadného financovania pre podnikanie a o zmene nariadenia (EÚ) 2017/1129 a smernice (EÚ) 2019/1937

(2020/C 333/02)

I. ÚVOD

Komisia prijala 8. marca 2018 balík opatrení na prehĺbenie únie kapitálových trhov, ako aj oznámenie s názvom „Dokončenie únie kapitálových trhov do roku 2019 – nastal čas postupovať rýchlejšie“. Balík zahŕňal tieto dva návrhy predložené podľa riadneho legislatívneho postupu:

— návrh nariadenia Európskeho parlamentu a Rady o európskych poskytovateľoch služieb hromadného financovania pre podnikanie a

— návrh smernice Európskeho parlamentu a Rady, ktorou sa mení smernica 2014/65/EÚ o trhoch s finančnými nástrojmi.

Európsky parlament prijal pozície v prvom čítaní na plenárnej schôdzi 27. marca 2019.

Pokiaľ ide o Radu, pracovná skupina pre finančné služby preskúmala tieto dva návrhy na niekoľkých zasadnutiach počas viacerých predsedníctiev. Výbor stálych predstaviteľov udelil 26. júna 2019 mandát na rokovanie o dohode s Parlamentom o týchto návrhoch.

Dohoda o kompromisnom znení nariadenia a smernice sa dosiahla s Európskym parlamentom 18. decembra 2019, s výhradou technickej revízie a preskúmania právnikmi lingvistami.

Výbor Európskeho parlamentu pre hospodárske a menové veci schválil kompromisné znenia 7. mája 2020 po ukončení technickej revízie. Predsedkyňa tohto výboru následne 12. mája 2020 podpísala list adresovaný predsedníctvu Rady, v ktorom sa uvádza, že ak Rada prijme technicky revidované kompromisné znenia (vrátane všetkých potrebných zmien zo strany právnikov lingvistov) ako svoje pozície v prvom čítaní, odporučí plénu Parlamentu, aby Parlament v druhom čítaní schválil pozície Rady bez ďalších zmien. To by znamenalo, že oba navrhované akty by sa potom považovali za prijaté v znení, ktoré zodpovedá pozíciám Rady.

Výbor stálych predstaviteľov dosiahol 20. mája 2020 politickú dohodu o technicky revidovaných kompromisných zneniach.

Rada so zreteľom na uvedenú dohodu a po revízii právnikmi lingvistami prijala pozíciu v prvom čítaní20. júla 2020 v súlade s riadnym legislatívnym postupom ustanoveným v článku 294 Zmluvy o fungovaní Európskej únie (ZFEÚ).

II. CIEĽ

Hromadné financovanie je riešenie s využitím finančných technológií, ktoré malým a stredným podnikom a najmä startupom a scaleupom poskytuje alternatívny prístup k financovaniu s cieľom podporovať inovatívne podnikanie v Únii, čím sa posilňuje únia kapitálových trhov. To zase prispieva k diverzifikovanejšiemu finančnému systému, ktorý je menej závislý od bankového financovania, čím sa obmedzujú systémové riziká a riziká koncentrácie. Ďalšími prínosmi podpory inovatívneho podnikania prostredníctvom hromadného financovania sú uvoľnenie zmrazeného kapitálu na investície do nových a inovatívnych projektov, zrýchlenie efektívneho prideľovania zdrojov a diverzifikácia aktív.

Cieľom nariadenia a smernice je riešiť roztrieštenosť právneho rámca uplatniteľného na služby hromadného financovania s cieľom zabezpečiť riadne fungovanie vnútorného trhu s takýmito službami a zároveň zvýšiť ochranu investorov, ako aj efektívnosť trhu a prispieť k vytvoreniu únie kapitálových trhov.

III. ANALÝZA POZÍCIE RADY V PRVOM ČÍTANÍ

a) Povaha a rozsah pôsobnosti nariadenia

Pozícia Rady v prvom čítaní vytvára jednotný harmonizovaný režim, ktorý sa bude uplatňovať na všetkých poskytovateľov služieb hromadného financovania, ktorí patria do rozsahu pôsobnosti nariadenia.

Nariadenie sa nevzťahuje na vlastníkov projektov, ktorí sú spotrebiteľmi, ani na ponuky hromadného financovania s protihodnotou viac ako 5 000 000 EUR za obdobie 12 mesiacov. Okrem toho sa na obdobie 24 mesiacov v prípade, že v členskom štáte je limit celkovej protihodnoty na uverejnenie prospektu podľa nariadenia (EÚ) 2017/1129 nižší ako 5 000 000 EUR, uplatňuje toto nariadenie v uvedenom členskom štáte len na ponuky hromadného financovania s celkovou protihodnotou do výšky uvedeného limitu.

V nariadení sa ustanovuje prechodné obdobie 24 mesiacov po nadobudnutí jeho účinnosti, počas ktorého môžu poskytovatelia služieb hromadného financovania (pokiaľ im medzitým nie je udelené povolenie podľa tohto nariadenia a do dátumu takéhoto udelenia) pokračovať v súlade s uplatniteľným vnútroštátnym právom vo vykonávaní služieb hromadného financovania, ktoré sú zahrnuté do rozsahu pôsobnosti tohto nariadenia.

b) Organizačné a prevádzkové požiadavky

Nariadenie obsahuje niekoľko opatrení na ochranu investorov vrátane ustanovení o riadení, posudzovaní rizika, požiadavkách na náležitú starostlivosť, rozsahu diskrečnej právomoci, ktorú môžu poskytovatelia služieb hromadného financovania uplatňovať pri ponuke riadenia individuálneho portfólia úverov, o vybavovaní sťažností, konfliktoch záujmov, outsourcingu, službách úschovy aktív klientov a platobných službách, ako aj o prudenciálnych zárukách.

c) Povolenie

Príslušné vnútroštátne orgány členských štátov budú zodpovedné za udelenie povolenia poskytovať služby ako poskytovateľ služieb hromadného financovania na základe nariadenia. Príslušné orgány, ktoré udelia povolenie, budú tiež vykonávať dohľad nad poskytovateľom služieb hromadného financovania a budú mať právomoc odňať povolenie za určitých stanovených podmienok.

ESMA (Európsky orgán pre cenné papiere a trhy) má viesť register poskytovateľov služieb hromadného financovania, ktorým bolo udelené povolenie, a môže tiež požadovať informácie s cieľom zabezpečiť, aby sa povolenia udeľovali konzistentným spôsobom.

d) Ochrana investorov

Poskytovatelia služieb hromadného financovania poskytujú klientom informácie, ktoré sú pravdivé, jasné a nezavádzajúce. Nariadenie obsahuje opatrenia týkajúce sa zverejňovania miery zlyhania, vstupného testu znalostí a simulácie schopnosti znášať stratu, predzmluvnej lehoty na premyslenie, dokumentu s kľúčovými informáciami pre investorov, elektronickej vývesky a prístupu k záznamom.

e) Marketingová komunikácia

Marketingová komunikácia ako taká musí byť jasne identifikovateľná. Informácie, ktoré obsahuje, musia byť pravdivé, jasné a nezavádzajúce. Príslušné orgány uverejnia a aktualizujú na svojich webových sídlach vnútroštátne zákony, iné právne predpisy a správne opatrenia, ktoré sa vzťahujú na marketingovú komunikáciu.

f) Príslušné orgány a orgán ESMA

V nariadení sa stanovujú minimálne vyšetrovacie právomoci a právomoci dohľadu, ktoré by mali mať príslušné orgány. V nariadení sa od nich vyžaduje, aby spolupracovali medzi sebou a s orgánom ESMA. Obsahuje opatrenia týkajúce sa profesijného tajomstva a ochrany údajov.

g) Správne sankcie a iné správne opatrenia

V nariadení sa stanovujú minimálne správne sankcie a opatrenia týkajúce sa jeho porušenia. Obsahuje aj ustanovenia týkajúce sa práva na odvolanie, zverejňovania rozhodnutí a podávania správ orgánu ESMA o uložených sankciách.

h) Preskúmanie

V nariadení sa vyžaduje, aby Komisia predložila Európskemu parlamentu a Rade správu do 36 mesiacov od nadobudnutia účinnosti nariadenia. Komisia bude pri príprave správy konzultovať s orgánmi ESMA a EBA (Európsky orgán pre bankovníctvo). V správe sa posúdi 26 aspektov nariadenia.

i) Oznamovanie nekalých praktík

Nariadením sa mení smernica (EÚ) 2019/1937 o ochrane osôb, ktoré nahlasujú porušenia práva Únie, doplnením tohto nariadenia do prílohy v uvedenej smernici, v ktorej sa stanovuje zoznam aktov Únie, ktoré predstavujú rozsah vecnej pôsobnosti uvedenej smernice.

IV. ZÁVER

Pozície Rady v prvom čítaní k nariadeniu a smernici odrážajú kompromis dosiahnutý počas rokovaní medzi Radou a Európskym parlamentom.

Rada je presvedčená, že jej pozície v prvom čítaní predstavujú vyvážený balík, ktorý po prijatí splní cieľ podporovať riadne fungovanie vnútorného trhu v oblasti služieb hromadného financovania, posilní ochranu investorov, ako aj efektívnosť trhu a prispeje k vytvoreniu únie kapitálových trhov.